
VENDIM
Nr. 145, datë 6.3.2025

PËR DEKLARIMIN PASURI KULTURORE E PALUAJTSHME “ANSAMBËL ARKITEKTONIK URBAN” TË QYTETIT TË PESHKOPISË, PËRCAKTIMIN E ZONËS MBROJTËSE TË TIJ DHE MIRATIMIN E PLANIT PËR RUAJTJEN, MBROJTJEN DHE ADMINISTRIMIN E TYRE

Në mbështetje të nenit 100 të Kushtetutës dhe të shkronjave “a” e “ç”, të pikës 3, të nenit 9, të nënndarjes “ii”, të shkronjës “b”, të pikës 3, të nenit 53, të pikës 3, të nenit 62, dhe të pikës 1, të nenit 96, të ligjit nr. 27/2018, “Për trashëgiminë kulturore dhe muzetë”, të ndryshuar, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

1. Deklarimin pasuri kulturore e paluajtshme “Ansambël arkitektonik urban” të një zone në qytetin e Peshkopisë, sipas hartës dhe koordinatave në Kornizën Referuese Gjeodezike Shqiptare (KRGJSH), që i bashkëlidhen këtij vendimi.
2. Përcaktimin e zonës mbrojtëse të “Ansamblit arkitektonik urban” të një zone në qytetin e Peshkopisë, sipas hartës dhe koordinatave në Kornizën Referuese Gjeodezike Shqiptare (KRGJSH), që i bashkëlidhen këtij vendimi.
3. Miratimin e planit për ruajtjen, mbrojtjen dhe administrimin e këtyre zonave, sipas tekstit që i bashkëlidhet këtij vendimi.
4. Ngarkohet Autoriteti Shtetëror për Informacionin Gjeohapësinor për publikimin e hartave të “Ansamblit arkitektonik urban” të qytetit të Peshkopisë dhe zonës mbrojtëse në Gjeoportalin Kombëtar. 
5. Ngarkohet Agjencia Shtetërore e Kadastrës për regjistrimin e këtij vendimi, në përputhje me ligjin nr. 111/2018, “Për kadastrën”, dhe me aktet nënligjore në fuqi.
6. Ngarkohen Ministria e Ekonomisë, Kulturës dhe Inovacionit dhe Bashkia Dibër për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku

PLANI PËR RUAJTJEN, MBROJTJEN DHE ADMINISTRIMIN E PASURISË KULTURORE “ANSAMBËL ARKITEKTONIK URBAN” DHE ZONËS MBROJTËSE TË TIJ NË QYTETIN E PESHKOPISË

Neni 1
Qëllimi 

Ky plan përcakton rregullat, procedurat, autoritetet shtetërore përgjegjëse për ruajtjen, mbrojtjen dhe administrimin e “Ansamblit arkitektonik urban” dhe zonës mbrojtëse të tij në qytetin e Peshkopisë, si dhe kufijtë e tyre. 

Neni 2
Objekti

Objekt i këtij plani është:

1. Administrimi i “Ansamblit arkitektonik urban” dhe zonës mbrojtëse të qytetit të Peshkopisë, sipas hartës së zonifikimit që i bashkëlidhet këtij plani, si pjesë përbërëse e tij. 
2. Mbrojtja, konservimi dhe restaurimi i vlerave historiko-kulturore dhe vlerave të peizazhit të “Ansamblit arkitektonik urban” të qytetit të Peshkopisë.
3. Mënyrat e bashkëpunimit me njësitë e vetëqeverisjes vendore për administrimin, mbrojtjen dhe restaurimin e vlerave të trashëgimisë kulturore e të peizazhit të “Ansamblit arkitektonik urban” të qytetit të Peshkopisë. 

Neni 3
Hapësira urbane në mbrojtje

1. Hapësira urbane në mbrojtje e qytetit të Peshkopisë përbëhet nga:
a) “Ansambli arkitektonik urban”;
b) zona mbrojtëse.
2. Brenda këtyre zonave të përcaktuara në pikën 1, të këtij neni, përfshihen objekte shoqërore, banesa tradicionale të lidhura ngushtë me peizazhin urbanistiko-arkitektonik, historik, tradicional, zona të gjelbra, sheshe dhe një rrjet rrugor me fragmente kalldrëmi në të.
3. Plani i përgjithshëm vendor i Bashkisë Dibër merr parasysh kufijtë dhe kriteret e mbrojtjes së “Ansamblit arkitektonik urban” dhe zonës mbrojtëse të tij.
4. Organet e njësive të vetëqeverisjes vendore, në bashkëpunim me institucionet shtetërore të specializuara, sigurojnë ruajtjen dhe mbrojtjen e “Ansamblit arkitektonik urban” dhe zonës mbrojtëse përreth tij. 

Neni 4
Ansambli arkitektonik urban dhe kufijtë e tij

1. “Ansambli arkitektonik urban” i qytetit të Peshkopisë është hapësira urbane me vlera të rëndësishme urbanistiko-arkitekturore, që dokumenton rrugën e zhvillimit historik të qytetit dhe arritjet në arkitekturë dhe urbanistikë. 
2. Kufijtë e “Ansamblit arkitektonik urban” paraqiten në hartën e zonifikimit të qytetit të Peshkopisë, e cila është pjesë përbërëse e këtij plani. Koordinatat në sistemin referues zyrtar të Kornizës Referuese Gjeodezike Shqiptare (në vijim “KRGJSH”) paraqiten në aneksin 1, pjesë përbërëse e këtij plani.

Neni 5
Zona mbrojtëse e “Ansamblit arkitektonik urban” dhe kufijtë e tij

1. Zona mbrojtëse ruan vlera historiko-kulturore, me të cilat plotëson dhe pasuron vlerat e “Ansamblit arkitektonik urban” dhe krijon një kalim gradual prej saj drejt pjesëve të lira të qytetit.
2. Kufijtë e zonës mbrojtëse paraqiten në hartën e zonifikimit të qytetit të Peshkopisë, e cila është pjesë përbërëse e këtij plani. Koordinatat në sistemin referues zyrtar të KRGJSH-së paraqiten në aneksin 2, pjesë përbërëse e këtij plani.

Neni 6
Ndërhyrjet e lejuara në “Ansamblin arkitektonik urban”

1. Ndërhyrjet në “Ansamblin arkitektonik urban” kanë si qëllim ruajtjen dhe mbrojtjen e vlerave të trashëgimisë kulturore, historike, urbanistike, arkitektonike të qytetit të Peshkopisë.
2. Me qëllim ruajtjen e vlerave urbanistiko-arkitekturore të “Ansamblit arkitektonik urban”, brenda kësaj zone lejohen këto ndërhyrje: 
a) Ndërhyrje sistematike mirëmbajtëse, konservuese, restauruese dhe rijetëzuese, sipas parimeve të konservimit të integruar;
b) Ndërhyrjet restauruese, që synojnë ruajtjen e hapësirave urbanistiko-arkitekturore, rrjetit rrugor, si dhe duke mbajtur të pandryshuar konfiguracionin e truallit të hapësirave pushuese e të bimësisë tradicionale;
c) Rikonstruksioni/rindërtimi duhet të integrohen në tërësinë arkitekturore të ansamblit apo të zonës, duke respektuar kompozimet dhe trajtimet e pamjeve të jashtme të ndërtimeve, duke mos tejkaluar lartësinë maksimale të tyre (2–3 kate) 10.5 (dhjetë pikë pesë) m deri në kornizën e çatisë. Këto ndërhyrje shoqërohen me studime arkitektoniko-urbanistike për evidentimin e vlerave të trashëgimisë kulturore brenda zonës;
ç) Çatitë duhet të jenë katër ujëse, të kenë pjerrësi 25–30 gradë dhe të mbulohen me tjegulla vendi, ngjyrë të kuqe. Mbulesat e tjera, si soleta, llamarina, pllaka të ndryshme, si dhe tjegulla me ngjyrë tjetër janë të ndaluara;
d) Në rastet e fatkeqësive natyrore, të shembjeve ose djegies së objekteve me vlera të trashëgimisë kulturore, rikonstruksioni/rindërtimi mund të kryhet mbi strukturat ekzistuese, sipas formulimit kompozicional dhe arkitektonik të gjendjes para rrënimit, bazuar në dokumentacionin e qartë fotografik, grafik etj.;
dh) Ndërtimet e reja u nënshtrohen kritereve të përcaktuara në këtë plan. Leja e ndërtimit jepet në përputhje me legjislacionin në fuqi për planifikimin e zhvillimin e territorit dhe legjislacionin në fuqi për trashëgiminë kulturore.

Neni 7
Ndërhyrjet e lejuara në zonën mbrojtëse 

1. Në këtë zonë lejohen:
a) ndërhyrje sistematike restauruese, konservuese dhe të mirëmbajtjes, përshtatje, rikonstruksione e ndërtime të reja për të rritur vlerat brenda saj dhe përmirësimin e kushteve të jetesës, të cilat duhet të jenë në harmoni me karakterin arkitektonik e urbanistik të zonës;
b) rijetëzime, me kusht që projekti i rijetëzimit të mos dëmtojë vlerën e pasurisë kulturore, sipas ligjit nr. 27/2018, “Për trashëgiminë kulturore dhe muzetë”, të ndryshuar;
c) vendosja e strukturave të përkohshme, fiksimi i flamujve, vendosja e materialeve informuese dhe reklamuese, sipas nenit 101, të ligjit nr. 27/2018, “Për trashëgiminë kulturore dhe muzetë”, të ndryshuar.
2. Lartësia maksimale e ndërtimeve të reja apo rikonstruksioneve dhe përshtatjeve, përveç rasteve kur për to ka studime të veçanta, nuk duhet t’i kalojë 3–4 katet dhe lartësinë 12.5 (dymbëdhjetë pikë pesë) m deri në kornizën e çatisë.
3. Kompozimi arkitektonik i ndërtesave duhet t’i përshtatet karakterit arkitektonik e dekorativ të arkitekturës tradicionale, duke përdorur stilizime të elementeve morfologjike të saj, të kompozimeve vëllimore, ngjyrave etj.
4. Çatitë duhet të jenë katër ujëse, të kenë pjerrësi 25–30 gradë dhe të mbulohen me tjegulla vendi ngjyrë të kuqe. Mbulesat e tjera si llamarina, pllaka të ndryshme, si dhe tjegulla me ngjyrë tjetër janë të ndaluara.
5. Rrjeti rrugor ruhet në kompozimin, teknikën dhe formulimin e tij urbanistiko-arkitektonik.
6. Lejohet rikonstruksioni i rrjetit rrugor dhe i shesheve për përmirësimin e kushteve të infrastrukturës apo për përmirësimin ose realizimin e linjave të reja të infrastrukturës mbi- dhe nëntokësore, duke përdorur materiale, forma dhe teknika tradicionale.
7. Lejohen ndërhyrje të mobilimit urban, me vendosje mbi rrugë të stolave, ndriçuesve, koshave, vazove me lule ose elementeve të tjera të mobilimit urban, me kusht që të jenë pjesë e një projekti rikualifikimi të zonës, që parashikon vendosjen e elementeve në harmoni me tipologjinë dhe vlerat tradicionale.
8. Lejohen ndërhyrje për modifikimin e gjurmës rrugore, e lidhur me nevojat për funksionim dhe përdorim sa më të mirë të zonës, brenda së cilës rruga ndodhet.
9. Në rastet kur gjurma e rrugës në të cilën ndërhyhet shtrihet në disa zona, ndërhyrja u nënshtrohet kritereve të zonës me mbrojtje më të lartë.

Neni 8
Ndërhyrjet e ndaluara në tërësinë e “Ansamblit arkitektonik urban” dhe zonës mbrojtëse të tij

1. Në hapësirën e “Ansamblit arkitektonik urban” nuk lejohen:
a) instalime që paraqesin rreziqe ose janë të një natyre të rrezikshme, që mund t’u shkaktojnë dëme të rënda ose të pandreqshme njerëzve, pasurive, natyrës dhe peizazhit;
b) depo të të gjitha llojeve;
c) terrene kampingu (për rulo);
ç) terrene sportive (me sipërfaqe mbi 200 m2);
d) struktura industriale;
dh) gurore.
2. Në hapësirën e zonës mbrojtëse të “Ansamblit arkitektonik urban” nuk lejohen:
a) depo të të gjitha llojeve;
b) struktura industriale;
c) guroret.
[bookmark: _GoBack]3. “Ndërtimet pa leje”, të ndodhura brenda territorit të “Qendrës historike” dhe zonës mbrojtëse të saj, trajtohen në përputhje me ligjin nr. 20/2020, “Për përfundimin e proceseve kalimtare të pronësisë në Republikën e Shqipërisë”, dhe akteve nënligjore në zbatim të tij. Shprehja e autoriteteve të trashëgimisë kulturore është kusht për përfundimin e procedurave të legalizimit për të gjitha rastet e specifikuara shprehimisht në ligj.

Neni 9
Monumentet e kulturës dhe ndërhyrjet e lejuara në to

1. Monumentet e kulturës në “Ansamblin arkitektonik urban” në qytetin e Peshkopisë, sipas vlerave të tyre historiko-kulturore, ndahen në dy kategori:
a) Monumente të kategorisë së parë janë shembujt me vlera të rëndësishme tipologjike dhe arkitekturore, që pasqyrojnë zhvillimin tipologjik dhe karakteristikat arkitektoniko-teknike të banesës tradicionale të Peshkopisë. Monumentet e kategorisë së parë ruhen në përbërësit kompozicionalë, arkitekturorë, teknikë dhe të materialeve të ndërtimit. Zgjidhja planimetrike dhe funksionale nuk mund të ndryshohet, me përjashtim të vendosjes së nyjës higjieno-sanitare, kur është e domosdoshme dhe nuk cenon vlerat për të cilat është vënë në mbrojtje. Oborri, muret rrethuese, porta e jashtme dhe ndërtimet ndihmëse janë pjesë organike e monumentit dhe si të tilla i nënshtrohen të njëjtit trajtim. Në rastet kur një pjesë e monumentit ka pësuar dëmtime, transformime ose mungon, mund të ndërmerren ndërhyrje plotësuese, sipas gjendjes fillestare;
b) Monumente të kategorisë së dytë janë ndërtime me vlera historiko-kulturore, kryesisht si formuese të ansambleve urbanistiko-arkitekturore, që marrin pjesë në formulimin kompozicional të qytetit, por dhe ruajnë vlera arkitekturore në vetvete. Ndërhyrjet në monumentet e kategorisë së dytë ruajnë volumin fillestar dhe formulimin e pamjes së jashtme. Në brendësi të tyre lejohen ndryshime të strukturës kompozicionale dhe përdorimi i teknikave bashkëkohore. Në raste kur brenda monumenteve të kategorisë së dytë ruhen ambiente karakteristike, si gdhendje në dru, punime në allçi, dekorime pikturale, ose mobilie arkitektonike me vlerë, këto të fundit ruhen dhe i nënshtrohen restaurimit, duke përfshirë materialet dhe teknikat tradicionale.
2. Ndërhyrjet në monumentet e kulturës, të cilat ndodhen brenda “Ansamblit arkitektonik urban” dhe zonës mbrojtëse përreth saj, kanë për qëllim ruajtjen dhe mbrojtjen e vlerave për të cilën janë shpallur pasuri kulturore. 

Neni 10
Objektet pa status, pjesë e “Ansamblit arkitektonik urban”

Objektet pa status, pjesë e “Ansamblit arkitektonik urban”, janë objekte të ndërtuara në vitet ‘50–’90, brenda kësaj zone, që me volumet dhe formulimin e tyre arkitekturor, nuk janë në harmoni me unitetin kompozicional të tij. 

Neni 11
Kriteret e projektimit për ndërhyrjet e lejuara në “Ansamblin arkitektonik urban”, monumentet e kulturës dhe zonës mbrojtëse 

1. Studimet arkitektoniko-urbanistike për rehabilitimin e pjesëve të veçanta të “Ansamblit arkitektonik urban” të zonës mbrojtëse të tij, të cilat përcaktojnë objektet, ku kryhen ndërhyrje konservuese e restauruese, ritrajtime, rikonstruksione dhe rindërtime, hartohen nga Instituti Kombëtar i Trashëgimisë Kulturore (në vijim “IKTK”), Drejtoria Rajonale e Trashëgimisë Kulturore (në vijim “DRTK”), përgjegjëse për Peshkopinë, ose persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale dhe shqyrtohen e miratohen në Këshillin Kombëtar të Trashëgimisë Kulturore Materiale (në vijim “KKTKM”). 
2. Projektet për mirëmbajtjen, konservimin dhe restaurimin e objekteve në “Ansamblin arkitektonik urban” dhe në monumentet e kulturës hartohen në varësi të vlerave historike-kulturore të objektit, si dhe në kriteret për konservim dhe restaurim, bazuar në kartat ndërkombëtare për restaurim, legjislacionit në fuqi për trashëgiminë kulturore dhe aktet nënligjore në zbatim të tij. Këto projekte hartohen nga IKTK-ja, DRTK-ja përgjegjëse për Peshkopinë, persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale dhe shqyrtohen e miratohen në KKTKM. 
3. Projektet për rikonstruksionin/rindërtimin/ritrajtimin/rijetëzimin e objekteve ekzistuese brenda “Ansamblit arkitektonik urban” hartohen nga IKTK-ja, DRTK-ja, përgjegjëse për Peshkopinë, ose persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale, bazuar në studimet urbanistike dhe arkitektonike:
a) duke ruajtur karakteristikat tradicionale të ndërtesave të zonës, elementet origjinale të dukshme, të jashtme dhe të brendshme, tipologjinë, trajtimin arkitektonik e teknikën tradicionale, bazuar në dokumentacionin e qartë fotografik dhe grafik;
b) duke respektuar kushtet zhvillimore e vëllimore, trajtimin arkitekturor dhe elementet arkitektonike;
c) duke ruajtur sa më shumë trajtimin origjinal të pamjeve të jashtme, duke respektuar volumin ekzistues, ndërsa brendësia e tyre mund të ndryshojë duke respektuar elemente të veçanta, me vlerë për trashëgiminë kulturore;
ç) duke respektuar kushtin që lartësia nuk duhet të kalojë lartësinë e dy–tri kateve ose 10.5 (dhjetë pikë pesë) m deri në kornizën e çatisë;
d) duke përcaktuar materialin, madhësinë, ngjyrën e dyerve dhe dritareve, në harmoni me peizazhin kulturor të zonës;
dh) duket ruajtur origjinalitetin e ndërtimit të çative në harmoni me peizazhin kulturor të zonës. 
4. Projektet për rikonstruksionin e objekteve ekzistuese dhe ndërtimet e reja brenda zonës mbrojtëse të “Ansamblit arkitektonik urban” hartohen bazuar në planin e përgjithshëm vendor të Bashkisë Dibër apo studimeve urbanistike e arkitektonike nga persona fizikë apo juridikë, të licencuar për këtë kategori projektesh.
5. Projektet për rikonstruksionin dhe ndërtimet e reja të rrjetit rrugor, shesheve dhe linjave të infrastrukturës mbi- dhe nëntokësore, brenda zonës mbrojtëse të “Ansamblit arkitektonik urban”, hartohen:
a) bazuar parashikimeve të planit të përgjithshëm vendor të Bashkisë Dibër;
b) duke mos cenuar vlerat e objekteve ekzistuese në mbrojtje;
c) duke mos krijuar kontrast me kompozimin urban dhe arkitektonik.

Neni 12
Studimi, projektimi dhe zbatimi i punimeve në “Ansamblin arkitektonik urban”, monumentet e kulturës dhe zonës mbrojtëse

1. Studimet arkitektoniko-urbanistike, të cilat hartohen për rehabilitimin e pjesëve të veçanta të “Ansamblit arkitektonik urban” dhe të cilat përcaktojnë objektet, ku kryhen ndërhyrje konservuese e restauruese, ritrajtime, rikonstruksione, rindërtime dhe rehabilitimi hartohen nga Instituti Kombëtar i Trashëgimisë Kulturore (IKTK), Drejtoria Rajonale e Trashëgimisë Kulturore (DRTK), përgjegjëse për Peshkopinë, ose/dhe nga persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale dhe miratohen në Këshillin Kombëtar të Trashëgimisë Kulturore Materiale (KKTKM). 
2. Projektet për mirëmbajtjen, konservimin, restaurimin e rijetëzimin në “Ansamblit arkitektonik urban” dhe në monumentet e kulturës hartohen nga IKTK-ja, DRTK-ja, përgjegjëse për Peshkopinë, ose/dhe nga persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale. Projektet shqyrtohen dhe miratohen në KKTKM. Zbatimi i punimeve kryhet nga DRTK-ja përgjegjëse për Peshkopisë ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.
3. Projektet për rikonstruksionin/rindërtimin/ritrajtimin e objekteve ekzistuese brenda “Ansamblit arkitektonik urban” hartohen nga IKTK-ja, DRTK-ja, përgjegjëse për Peshkopinë ose/dhe nga persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale. Projektet shqyrtohen dhe miratohen në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve kryhet nga DRTK-ja ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.
4. Projektet për rikonstruksionet, ndërhyrje integruese, përshtatjet në sheshe të lira dhe ndërtimet e reja në zonën mbrojtëse të “Ansamblit arkitektonik urban” hartohen nga persona të licencuar për këtë kategori projektesh. Projektet shqyrtohen dhe miratohen në KKTKM. Procedura e miratimit vijon sipas legjislacionit për planifikimin dhe zhvillimin e territorit. Zbatimi i punimeve të rikonstruksionit dhe ndërtimeve të reja kryhen nga subjekte të licencuara në këtë kategori. Mbikëqyrja dhe kolaudimi kryhen nga subjekte të licencuara në këtë kategori dhe monitorohet nga DRTK-ja përgjegjëse për Peshkopinë.
5. Projektet për rikonstruksionin dhe ndërtimet e reja të rrjetit rrugor, shesheve dhe linjave të infrastrukturës mbi- dhe nëntokësore në zonën mbrojtëse hartohen nga persona të licencuar sipas legjislacionit në fuqi për planifikimin dhe zhvillimin e territorit. Projektet shqyrtohen dhe miratohen në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve, mbikëqyrja dhe kolaudimi kryhet sipas ligjit për planifikimin dhe zhvillimin e territorit. DRTK-ja përgjegjëse për Peshkopinë monitoron procesin e zbatimit të punimeve. 
6. Projektet për vendosjen e strukturave të përkohshme, fiksimin e flamujve, vendosjen e materialeve informuese dhe reklamuese në “Ansamblin arkitektonik urban” hartohen nga persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale. Projektet shqyrtohen dhe miratohen edhe në KKTKM. Procedura më pas vijon me urdhër të ministrit përgjegjës për trashëgiminë kulturore. Mbikëqyrja e punimeve kryhet nga DRTK-ja përgjegjëse për Peshkopinë.

Neni 13
Dispozita të fundit

Shtesat dhe ndryshimet në këtë plan bëhen me propozimin e ministrit përgjegjës për trashëgiminë kulturore dhe miratohen nga Këshilli i Ministrave. 

